钦定古今图书集成/历象汇编/庶征典/第011卷 > 性理会通 > 《祯异》
## 钦定古今图书集成/历象汇编/庶征典/第011卷 > 性理会通 > 《祯异》

程子曰：“阴阳运动，有常而无忒，凡失其度，皆人为感
之也。故《春秋》灾异必书，汉儒传其说而不得其理，是
以所言多矣。”

或问：“‘凤鸟不至，河不出图’，不知符瑞之事，果有之否？”
曰：“有之。国家将兴，必有祯祥。人有喜事，气见面目。圣
人不贵祥瑞者，盖因灾异而修德，则无损；因祥瑞而
自恃，则有害也。”问：“五代多祥瑞，何也？”曰：“亦有此理。譬
如盛冬时发出一花相似。和气致祥，乖气致异，此常
理也。然出不以时，则是异也。如麟是太平和气所生，
然后世有以麟驾车者，却是怪也。譬如水中物生于
陆，陆中物生于水，岂非异乎！”又问：“汉文多灾异，汉宣
多祥瑞，何也？”曰：“且譬如小人多行不义，人却不说。至
君子才有一事，便生议论，此是一理也；至‘白者易污’，
此是一理也。《诗》中幽王大恶为小恶，宣王小恶为大
恶，此是一理也。”又问：“日食有常数，何治世少而乱世
多？岂人事乎？”曰：“理会此到极处，煞烛理明也。天人之
际甚微，宜更思索。”曰：“莫是天数人事，看那边胜否？”曰：
“似之，然未易言也。”又问：“鱼跃于王舟，火复于王屋，流
为乌有之否？”曰：“鱼与火则不可知。若兆朕之先，应亦
有之。”

或问：“东海杀孝妇而旱，岂国人冤之所致邪？”曰：“国人
冤固是，然一人之意自足以感动天地，不可道杀孝
妇不能致旱也。”或曰：“姑杀而雨，是众人冤释否？”曰：“固
是众人冤释，然孝妇冤亦释也。其人虽亡，然冤之之
意自在，不可道杀姑不能释妇冤而致雨也。”

五峰胡氏曰：“变异见于天者，理极而通，数穷而更，势
尽而反，气滋而息，兴者将废，成者将败。人君者，天命
之主，所宜尽心也。德动于气，吉者成，凶者败，大者兴，
小者废，夫岂有心于彼此哉？谓之谴告者，人君睹是
宜以自省也。若夫天命为恃，遇灾不惧，肆淫心而出
暴政，未有不亡者也。”

朱子曰：“商中宗时，有桑谷并生于朝，一莫大拱。中宗
能用巫咸之言，恐惧修德，不敢荒宁，而商道复兴，享
国长久，至于七十有五年。高宗祭于成汤之庙，有飞
雉升鼎耳而雊。高宗能用祖己之言，克正厥事，不敢
荒宁，而商用嘉靖，享国亦久，至于五十有九年。古之
圣王遇灾而惧，修德正事，故能变灾为祥，其效如此。”
象山陆氏曰：“昔之言灾异者多矣，如刘向、董仲舒、李
寻、京房、翼奉之徒，皆通乎阴阳之理而陈于当时者，
非一事矣。然君子无取焉者，为其著事应之故也。孔
子书灾异于《春秋》，以为后王戒；而君子有取焉者，为
其不著事应故也。夫旁引物情，曲指事类，不能无偶
然而合者。然一有不合，人君将忽焉”而不惧。孔子于
《春秋》著灾异，不著事应者，实欲人君无所不谨，以答
天戒而已。

西山真氏曰：“祥多而恃，未必不危，异众而戒未必不
安，顾人主应之者何如耳。”

鲁斋许氏曰：“三代而下，称盛治者，无若汉之文景。然
考之当时，天象数变，如日食、地震、山崩、水溃、长星、彗
星、孛星之类，未易遽数。前此后此，凡若是者，小则水
旱之应，大则乱亡之应，未有徒然而已者。独文景克
承天心，消弭变异，使四十年间海内殷富，黎民乐业，
移告讦之风为醇厚之俗，且建立汉家四百年不拔
之业，猗与伟与，未见其比也。”秦之苦天下久矣，加以
楚汉之战，生民麋灭，户不过万。文帝承诸吕变故之
馀，入继正统，专以养民为务。其忧也，不以己之忧为
忧，而以天下之忧为忧；其乐也，不以己之乐为乐，而
以天下之乐为乐。今年下诏劝农桑也，恐民生之不
遂；明年下诏减租税也，虑民用之或乏，恳爱如此，宜
其民心得而和气应也。

或问天变。曰：“胡氏一说好。如父母嗔怒，或是子妇有
所触渎而怒，亦有父母别生烦恼时，为子者皆当恐
惧修省，此言殊有理。”